गाँव में हमारे पास काफ़ी पुश्तैनी ज़मीन थी । लेकिन खेती-बाड़ी का सारा काम चाचाजी देखते थे । बँटाई पर काम होता था । पिताजी शहर के स्कूल में शिक्षक थे । जब मैं थोड़ा बड़ा हुआ तो पिताजी ने मेरा नाम भी शहर के स्कूल में लिखवा दिया । मैं पिताजी के साथ ही शहर में रहता था । उन्हीं के साथ छुट्टियों मे गाँव आया-जाया करता था । संयोग से पढ़ने के लिए बौड़म का दाख़िला भी मेरे ही स्कूल में हुआ , वह भी मेरी ही कक्षा में । जात-पात में मेरा कोई विश्वास नहीं था । लिहाज़ा एक ही गाँव के होने के कारण धीरे-धीरे बौड़म से मेरी जान-पहचान मित्रता में बदल गई ।